Trends durabels 

I dat adina puspè modas e trends en la musica, en l’architectura, tar la vestgadira, las mobiglias e la moda da viver, dentant er en cuschina. Tschertas chaussas vegnan ed ins è cuntent, sch’i van puspè. Autras novaziuns sa cumprovan e chattan ina ferma plazza en noss mintgadi. Plitost da curta durada èn stadas per exempel las partis, nua ch’i vegniva mangià en pe. Per fortuna! Quest mangim spert spert na ma para insumma betg patgific e la probabilitad che jau fetschia pastrigl è quasi garantida! Ina vaira conquista ed istorgia da success en cuschina è percunter reussida a la maionesa. Dapi ch’ins po cumprar ella en ina tuba e dapi ch’ella ha ina conservabladad lunga, n’ha la chasarina u il chasarin betg pli da far mintga giada sez la maionesa. Quai prenda davent in bun tant lavur: la sosa da salata è fatga pli spert, l’ov è decorà en in dai ed er ils bastunets da pesch han immediat l’accumpagnament adattà. E tgi da nus n’enconuscha betg il cup Danemarc? (Sulettamain en il Danemarc na sa nagin tge che quai è! Ma tar nus ... ). Jau crai ch’i dat strusch ina carta senza quest cup cun glatsch da vaniglia e tschigulatta chauda. Er en la cuschina grischuna datti tratgas tradiziunalas fitg appreziadas. Ils capuns, ch’eran oriundamain ina tratga simpla che vegniva evitada da glieud bainstanta, èn oz stimads e fitg derasads. II medem vala per ils bizochels: grazia al plaschair d’experimentar e las bleras bunas ingredienzas pon tals plats vegnir gustads en moda tradiziunala u en bleras novas variaziuns, e quai betg ma tar nus. In è tschert: gustar gustani! 

Cordialmain
Karin Kohler-Pattis